----  Selliseid, külmale põhjamaalasele üle mõistuse imelikke tänavajutuajamisi kohtab Austraalias igal sammul. Vahel võtab kiruma, kui lähed poodi ja midagi on vaja kiirelt osta. Müüja võib olla sinu ees oleva ostjaga süvenenud mõttevahetuse mõne täiesti mitte asjassepuutuva, mõlemile olulise detaili suhtes nagu näiteks kohaliku ragbivõistluse eilne tulemus. Või kuidas vastata, kui  täiesti võhivõõras müüja uurib intiimselt toonil, nagu tunneks vähemalt viimased viis kuud: "How`re you today?"?!?  Pole lootustki hiilida riidepoodi sisse, et vaikselt, mitte midagi osta tahtes ringi vaadata. Kohe hüppab müüja ligi, et tunda huvi tervise vastu ja muidugi, kas ta saab kuidagi aidata. Juuksuri või mõne teise isiklikuma sorti teenusepakkuja (kosmeetik, kolimismeister vm) teenust broneerides võid kindel olla, et istud tund aega ülekuulamispingis. Sealjuures kogu uudishimulik vestlus käib ülima  viisakuse saatel, et katsu sa eestlaslikult "pole huvitatud" mühistada ja ükskõikset nägu teha. Näiteks: "Oi, see kaunis aktsent, kustkandist see küll pärit on?!?"